**PREDKLADACIA SPRÁVA**

Návrh zákona o finančnej podpore detí a rodín predkladá Ministerstvo práce, sociálnych vecí a rodiny Slovenskej republiky ako iniciatívny materiál.

Vláda Slovenskej republiky sa vo svojom programovom vyhlásení na roky 2020 – 2024 zaviazala podporovať rodinu ako základnú bunku spoločnosti a hlavnú nositeľku základných ľudských, kultúrnych, sociálnych, občianskych a duchovných hodnôt. Podporu rodiny vníma vláda Slovenskej republiky ako prioritný nástroj na riešenie problematiky nepriaznivého demografického vývoja. Z uvedeného dôvodu je potrebné prispôsobovať sociálnu a rodinnú politiku štátu podpore rodiny a jednotlivé navrhované opatrenia efektívne a adresne cieliť na konkrétne okruhy subjektov pre dosiahnutie stanovených cieľov v oblasti podpory rodiny.

Predmetom návrhu zákona je zavedenie nového druhu nemocenskej dávky „tehotenské“ novelou zákona č. 461/2003 Z. z. o sociálnom poistení v znení neskorších predpisov (čl. II). Jej účelom je zabezpečenie príjmu na úhradu zvýšených výdavkov spojených s tehotenstvom, akými sú napr. strava, ošatenie, zdravotná starostlivosť a iné.

S uvedeným zámerom zabezpečiť príjem na úhradu zvýšených výdavkov spojených s  tehotenstvom súvisia aj navrhované zmeny v zákone č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (čl. I), zákona č. 328/2002 Z. z. o sociálnom zabezpečení policajtov a vojakov a o zmene a doplnení niektorých zákonov v znení neskorších predpisov (čl. II) a zákone č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (čl. IV). Novelami predmetných zákonov sa navrhuje tehotenské štipendium, ktoré má byť za podmienok uvedených v zákone vyplácané tehotnej študentke vysokej školy, resp. plnoletej tehotnej žiačke strednej školy, ako aj zavedenie dávky tehotenské v systéme sociálneho zabezpečenia policajtov a vojakov.

Návrhom novely zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov (čl. V) sa zadresňuje systém poskytovania dotácií na podporu výchovy k stravovacím návykom dieťaťa. Uvedeným návrhom sa zužuje okruh detí, na ktoré možno poskytnúť dotáciu na podporu výchovy k stravovacím návykom dieťaťa. Pôjde o tie deti, ktoré navštevujú materskú školu alebo základnú školu, v ktorej je najmenej 50 % detí z domácností, ktorým sa poskytuje pomoc v hmotnej núdzi resp. deti, ktoré navštevujú materskú školu alebo základnú školu a žijú v domácnosti, ktorej sa poskytuje pomoc v hmotnej núdzi alebo ktorej príjem za posledných šesť mesiacov predchádzajúcich dňu podania žiadosti o poskytnutie dotácie je najviac vo výške životného minima. Ide prakticky o prinavrátenie sa k právnemu stavu účinnému do 31. decembra 2018, s niekoľkými odchýlkami, ktoré sa týkajú napr. ponechania povinnosti na strane zriaďovateľa vyplatiť rodičovi poskytnutú dotáciu, v prípade ak zriaďovateľ nezabezpečí diétne jedlo pre dieťa, ktoré vzhľadom na svoj zdravotný stav vyžaduje osobitné stravovanie, alebo zachovania polročného obdobia preddavkového poskytovanie dotácie v termínoch do 25. januára a do 25. augusta.

Súčasťou návrhu novely zákona č. 544/2010 Z. z. je okrem spresnenia aktuálnych ustanovení zákona aj doplnenie nových dotačných titulov – dotácie na podporu plnenia funkcií rodiny a dotácie na podporu dobrovoľníckej činnosti a zmeny v dotačnom titule podporujúcom rovnosť žien a mužov a rovnosť príležitostí. Kým v prvom prípade ide o utvorenie nových podmienok na cielenú podporu prorodinných aktivít a podporu dobrovoľníctva v sociálnej oblasti a v oblasti rovnosti žien a mužov a rovnosti príležitosti, v druhom prípade ide o doplnenie účelu dotácie tak, aby sa širším a zároveň konkrétnejším vymedzením účelu dotácie rozšírili možnosti čerpania dotácie a zlepšili podmienky na realizáciu aktivít a činností zameraných na podporu rovnosti žien a mužov a celkovo rovnosti príležitostí.

V čl. V návrhu zákona sa navrhuje posunutie účinnosti právnej úpravy poskytovania tzv. dlhodobého ošetrovného, právnej úpravy predĺženia poskytovania tzv. krátkodobého ošetrovného z doterajších 10 na 14 dní a právnej úpravy prerušenia povinného poistenia a odpustenia povinnosti zaplatiť poistné z dôvodu potreby ošetrovania, a to z 1. januára 2021 na 1. apríl 2021.

Predložený návrh nebol predmetom vnútrokomunitárneho pripomienkového konania.

Nakoľko ide o návrh zákona predkladaný mimo plánu legislatívnych úloh vlády z dôvodu jeho naliehavosti v termíne, bol návrh zákona predmetom skráteného medzirezortného pripomienkového konania podľa čl. 13 ods. 7 Legislatívnych pravidiel vlády Slovenskej republiky.

Návrh zákona sa predkladá s rozpormi, ktoré sú uvedené vo vyhlásení o rozporoch, ktoré je súčasťou predloženého materiálu.

Navrhuje sa, aby návrh zákona nadobudol účinnosť 31. decembra 2020 okrem čl. V, upravujúceho právnu úpravu poskytovania dotácií v pôsobnosti Ministerstva práce, sociálnych vecí a rodiny SR, ktorého účinnosť sa navrhuje od 1. januára 2021 a čl. I až IV, upravujúcich právnu úpravu tehotenského, resp. tehotenského štipendia, ktorých účinnosť sa navrhuje od 1. apríla 2021.